移司即事
作者：文天祥
朝代：宋

paragraphs: 燕山積雨泥塞道，大屋欹傾小成倒。
赭衣棘下無顔色，倉卒移司避流潦。
行行桎梏如貫魚，憐我龍鍾遲明早。
我來二十有一月，若書下下幾一考。
夢回恍憶入新衙，不知傳舍何時了。
寄書癡兒了家事，九牛一毛亦云小。
天門皇皇虎豹立，下土孤臣泣雲表。
莫令赤子盡爲魚，早願當空日杲杲。